1.pielikums

Ministru kabineta

2012.gada 9.oktobra

noteikumiem Nr.692

**Aviācijas darbību tonnkilometru monitorings, monitoringa plāns un ziņošana**

**I. Tonnkilometru datu monitorings**

1. Gaisa kuģu operatori veic tonnkilometru datu monitoringu un ziņo par tiem, izmantojot uz aprēķiniem balstītu metodi.

2. Tonnkilometru datus aprēķina, izmantojot šādu formulu:

tonnkilometri (t-km) = attālums (km) × komerckravas masa (t), kur

attālums – lielā loka attālums (definē kā īsāko attālumu starp diviem punktiem uz zemeslodes virsmas, kurus tuvina, izmantojot Čikāgas konvencijas 15.pielikuma 3.7.1.1.pantā minēto sistēmu (WGS 84)) starp izlidošanas lidlauku un ielidošanas lidlauku, kam pieskaitīts fiksēts papildu koeficients – 95 km;

komerckravas masa, ko aprēķina, izmantojot šādu formulu:

komerckravas masa (t) = kravas un pasta svars (t) + pasažieru un reģistrētās bagāžas masa (t)

3. Komerckravas aprēķināšanai izmanto faktisko vai standarta masu, kas minēta attiecīgo lidojumu svara un līdzsvara dokumentācijā, bet tie gaisa kuģu operatori, kuriem nav jābūt svara un līdzsvara dokumentācijai, monitoringa plānā iekļauj kravas un pasta masas noteikšanai piemērotu metodi.

4. Faktiskajā kravas un pasta masā neiekļauj palešu un konteineru taras svaru, kas nav komerckrava, kā arī ekspluatācijai gatava gaisa kuģa svaru.

5. Pasažieru un reģistrētās bagāžas masas (neņemot vērā apkalpes locekļus) noteikšanai gaisa kuģu operatori var izmantot:

5.1. katra pasažiera un viņa reģistrētās bagāžas standartvērtību – 100 kg;

5.2. katra lidojuma svara un līdzsvara dokumentācijā norādīto pasažieru un reģistrētās bagāžas masu.

6. Vienā un tajā pašā tirdzniecības periodā izvēlēto līmeni piemēro visiem lidojumiem.

7. Aprēķinot tonnkilometru datus, gaisa kuģa operators ņem vērā galvenos nenoteiktību avotus.

**II. Tonnkilometru monitoringa plāns**

8. Gaisa kuģa operators tonnkilometra monitoringa nosacījumus iestrādā tonnkilometru monitoringa plānā, kurā definē katram gaisa kuģa tipam piemēroto monitoringa metodi, lai, ņemot vērā gaisa kuģa operatora veiktās darbības būtību un īpatnības, veiktu tonnkilometru monitoringu un ziņotu par gaisa kuģa tonnkilometriem.

9. Ja gaisa kuģa operators plāno izmantot nomātu gaisa kuģi vai citus gaisa kuģu tipus, kas vēl nebija iekļauti monitoringa plānā, to iesniedzot Civilās aviācijas aģentūrā, gaisa kuģa operators monitoringa plānā iekļauj tās procedūras aprakstu, kas tiks izmantota, lai definētu šiem papildu gaisa kuģu tipiem piemēroto monitoringa metodi.

10. Gaisa kuģa operators tonnkilometru monitoringa plānā iekļauj šādu informāciju:

10.1. gaisa kuģa operatora identifikācija un kontaktinformācija:

10.1.1. monitoringa plāna iesniegtā versija, plāna identifikators un iesniedzējs, kā arī visu iepriekš sagatavoto un iesniegto monitoringa plāna versiju saraksts;

10.1.2. uzskaitītās iepriekšējās monitoringa plāna versijas;

10.1.3. gaisa kuģa operatora nosaukums (ja tas atšķiras, – arī gaisa kuģa operatora nosaukums, kāds tas ir Eiropas Komisijas sarakstā);

10.1.4. gaisa kuģa operatora identifikators, kas minēts Eiropas Komisijas sarakstā;

10.1.5. unikālais Starptautiskās Civilās aviācijas organizācijas (ICAO) gaisa kuģa operatora identifikators, bet, ja tas nav pieejams, – ekspluatētā gaisa kuģa reģistrācijas zīmes;

10.1.6. gaisa kuģa operatora administrējošā dalībvalsts un kompetentā iestāde šajā dalībvalstī, kurā tiek iesniegts tonnkilometru monitoringa plāns;

10.1.7. gaisa kuģa operatora apliecības (AOC) numurs un dalībvalsts izsniegtās darbības licences numurs;

10.1.8. gaisa kuģa operatora kontaktinformācija un gaisa kuģa operatora kontaktinformācija administrējošajā dalībvalstī, ja tāda ir, gaisa kuģa operatora kontaktpersonas informācija un adrese korespondencei;

10.1.9. informācija par uzņēmuma īpašumtiesību struktūru un to, vai uzņēmumam ir meitas vai mātes uzņēmumi;

10.1.10. tādu gaisa kuģa operatoru darbību apraksts, uz kurām attiecas likuma "Par piesārņojumu" 1.1 pielikums, un, ja nepieciešams, arī plašāks savas darbības apraksts;

10.2. emisijas avoti un flotes raksturojums:

10.2.1. to gaisa kuģu tipu saraksts, kurus ekspluatē monitoringa plāna iesniegšanas laikā, kā arī to papildu gaisa kuģu tipu saraksts, ko paredzēts izmantot;

10.2.2. to procedūru apraksts, ko paredzēts izmantot, lai definētu monitoringa metodes vēl citiem gaisa kuģu tipiem;

10.2.3. informācija par sistēmām, procedūrām un pienākumiem, kas izmantoti, lai monitoringa gadā noteiktu (izmantoto gaisa kuģu) emisiju avotu saraksta pilnīgumu;

10.2.4. informācija par procedūrām, kuras izmanto, lai uzraudzītu to lidojumu saraksta pilnīgumu, ko veic lidostu pāris, ņemot vērā unikālo identifikatoru;

10.2.5. informācija par procedūrām, kuras izmanto, lai noteiktu, vai uz lidojumiem attiecas likuma "Par piesārņojumu" 1.1 pielikums, nodrošinot pilnīgumu un nepieļaujot dubultu uzskaiti;

10.3. tonnkilometru dati:

10.3.1. apstiprinājums, ka informācija par lidlauku platumu un garumu ir iegūta no lidlauka atrašanās vietas datiem, kas publicēti aeronavigācijas informatīvajos izdevumos (AII), vai no avota, kas izmanto šos AII datus;

10.3.2. to metodikas datu avotu apraksts, ko izmanto, lai noteiktu attālumu (lielā loka attālums + 95 km) starp lidlauku pāriem;

10.3.3. informācija par gaisa kuģa operatora rīcībā esošajām sistēmām un procedūrām, kuras izmanto, lai noteiktu informāciju par lidlauka atrašanās vietu;

10.3.4. informācija par gaisa kuģa operatora rīcībā esošajām sistēmām un procedūrām, kuras izmanto, lai noteiktu lielā loka attālumu starp lidlauku pāriem;

10.4. komerckrava:

10.4.1. metodes izvēle, kura tiks izmantota, lai noteiktu pasažieru un reģistrētās bagāžas masu;

10.4.2. ja ir izvēlēts 2.līmenis, – arī svara un līdzsvara dokumentācijas avoti (piemēram, kā paredz ES OPS (Regula (EK) Nr.3922/91) vai citi starptautiskie lidojumu noteikumi);

10.4.3. informācija par gaisa kuģa operatora rīcībā esošajām sistēmām un procedūrām, kuras izmanto, lai pārraudzītu pasažieru skaitu lidojumā;

10.4.4. informācija, vai attiecīgajiem lidojumiem ir vajadzīga svara un līdzsvara dokumentācija:

10.4.4.1. ja nav vajadzīga, – apraksts par ierosināto alternatīvo metodiku kravas un pasta masas noteikšanai;

10.4.4.2. ja ir vajadzīga, – kravas un pasta masas noteikšanai izmantojamās mērierīces apraksts;

10.4.5. apliecinājums, ka netiks iekļauta tāda palešu un konteineru taras masa, kas nav komerckrava, kā arī ekspluatācijai gatava gaisa kuģa masa;

10.4.6. informācija par gaisa kuģa operatora rīcībā esošajām procedūrām, kuras izmanto, lai noteiktu kravas un pasta masu lidojumā;

10.5. datu ieguves un apstrādes procedūras un kontroles darbības:

10.5.1. monitoringa un ziņošanas pienākumu informācija, kur jāiekļauj attiecīgo amatu nosaukumi (amatvietas), īss kopsavilkums par to funkcijām attiecībā uz monitoringu un ziņošanu;

10.5.2. nosaukumi un atsauces attiecībā uz datu iegūšanas un apstrādes procedūrām un kontroles darbībām, tostarp mērījumu aparatūras apkopi un kalibrēšanu;

10.5.3. informācija, vai gaisa kuģa operatoram ir dokumentēta kvalitātes pārvaldības sistēma. Ja kvalitātes pārvaldības sistēmu ir sertificējusi akreditēta organizācija, norāda atbilstošo standartu;

10.5.4. datu plūsmas diagramma, ko izmanto tonnkilometru datu aprēķināšanai. Norāda, kam ir pienākums iegūt un glabāt katru datu veidu.

**III. Tonnkilometru ziņojums**

11. Gaisa kuģa operators tonnkilometru ziņojumā iekļauj šādu informāciju:

11.1. iesniegtā ziņojuma versija un pārskata gads;

11.2. gaisa kuģa operatora nosaukums (ja tas atšķiras, – arī gaisa kuģa operatora nosaukums, kāds tas ir Eiropas Komisijas sarakstā);

11.3. gaisa kuģa operatora identifikators, kas minēts Eiropas Komisijas sarakstā;

11.4. unikālais Starptautiskās Civilās aviācijas organizācijas (ICAO) gaisa kuģa operatora identifikators, bet, ja tas nav pieejams, – ekspluatētā gaisa kuģa reģistrācijas zīmes;

11.5. gaisa kuģa operatoru administrējošā dalībvalsts un kompetentā iestāde šajā dalībvalstī, kurā tiek iesniegts tonnkilometru ziņojums;

11.6. gaisa kuģa operatora apliecības (AOC) numurs un dalībvalsts izsniegtās darbības licences numurs;

11.7. gaisa kuģa operatora kontaktinformācija un gaisa kuģa operatora kontaktinformācija administrējošajā dalībvalstī, ja tāda ir, gaisa kuģa operatora kontaktpersonas informācija un adrese korespondencei;

11.8. verificētāja identifikācija:

11.8.1. verificētāja nosaukums un adrese, tā kontaktpersona;

11.8.2. informācija par verificētāja akreditāciju, akreditācijas dalībvalsts un akreditācijas iestādes izsniegtais reģistrācijas numurs;

11.9. apstiprinātā tonnkilometru monitoringa plāna atsauce, plāna versijas numurs;

11.10. informācija, vai ziņošanas gada laikā ir bijušas kādas atkāpes no apstiprinātā monitoringa plāna. Ja ir bijušas, – informācija par visām attiecīgām izmaiņām darbībās un atkāpes no apstiprinātā monitoringa plāna, kā arī informācija par katru atkāpi un to, kā tas ietekmē tonnkilometru aprēķina rezultātus;

11.11. informācija par katru gaisa kuģa operatora gaisa kuģi, kas izmantots gadā, uz kuru attiecas šis ziņojums, un darbībām, uz kurām attiecas likuma "Par piesārņojumu" 1.1 pielikumā minētās darbības:

11.11.1. gaisa kuģa tips (ICAO gaisa kuģa tipa identifikators);

11.11.2. gaisa kuģa apakštips (kā norādīts monitoringa plānā);

11.11.3. gaisa kuģa reģistrācijas numurs;

11.11.4. gaisa kuģa īpašnieks (ja zināms), ja gaisa kuģis ir nomāts, – iznomātājs;

11.11.5. ja gaisa kuģis nav ietilpis flotē visu ziņošanas gadu, – arī ekspluatācijas sākuma datums un beigu datums;

11.12. tonnkilometru datu informācija par vienu lidlauku pāri:

11.12.1. lidlauku pāris (izmantojot ICAO identifikatoru);

11.12.2. attālums;

11.12.3. kopējais lidojumu skaits uz vienu lidlauku pāri;

11.12.4. kopējais pasažieru skaits;

11.12.5. kopējā pasažieru un reģistrētās bagāžas masa;

11.12.6. kopējā kravas un pasta masa.

Vides aizsardzības un

reģionālās attīstības ministrs E.Sprūdžs